Bilde av Carl I. Hagen fra 2010
**Mustafa-brevet** var et fabrikert brev som Carl I. Hagen, daværende formann i Fremskrittspartiet, dro frem under valgkampinnspurten til kommunestyre- og fylkestingsvalget i 1987. Brevet var signert Mohammad Mustafa, en innvandrer i Oslo, og handlet om hvordan islam skulle ta over Norge. Brevet ble kontroversielt, og media mente raskt at det var et falsum. Hagen påsto at han først etterpå forsto at brevet var falskt og uttalte overfor pressen at han burde ha gjort grundigere undersøkelser vedrørende brevets ekthet før han brukte det. Det har aldri blitt kjent hvem som sto bak brevet.

Bakgrunn og historie
--------------------

Under et valgkampmøte i Rørvik den 7. september uttalte Carl I. Hagen at *«Asylsøkerne er på vei å ta over vårt fedreland»*. Deretter leste han høyt fra brevet, der det ble hevdet at muslimer kom til å gjøre Norge «muslimsk» og at kirkene skulle erstattes av moskéer. I brevet erklærte «Mustafa» seg som troende muslim og påstod at «muslimene i Norge var mange og fødte flere barn enn nordmenn».

*VG* mente raskt å kunne vise at brevet var falsk. Siden brevet var undertegnet med fullt navn og adresse, kunne avisa kontakte den virkelige Mohammad Mustafa for å undersøke saken. Mustafa avviste at han hadde sendt brevet. Det viste seg også at han ikke hadde bodd på den adressen, som brevet var underskrevet med, på nesten et halvt år. På bakgrunn av dette mente Mustafa at noen kan ha plukket navnet hans tilfeldig fra en telefonkatalog.

Mustafa skal ha følt seg så misbrukt av Hagen at han høsten 1987 gikk til søksmål mot ham med Tor Erling Staff som sin sakfører. Staff krevde på vegne av sin klient oppreisning og erstatning fra Hagen og Fremskrittspartiet på tilsammen 500 000 kroner. Staff hevdet at Hagen var klar over at brevet var falskt da han brukte det i valgkampen. Saken havnet i Oslo Byrett i november 1988 og endte med et forlik mellom de to.

### Teksten i brevet

(Hentet fra et nærbilde av brevet i forbindelse med det oppslaget som VG hadde om denne saken den 8. september 1987.)

> *Til Carl I Hagen, Stortinget. Fra Mohammad Mustafa, underhaugsv. 15, 0354, Oslo 2*
> 
> 
> *Allah er Allah og Muhammad hans profet! De kjemper en forgjeves hr. Hagen! Islam, den eneste sanne tro, vil seire her i Norge også. En dag vil moskeer være like vanlig i Norge som kirker er det i dag og mine barnebarns-barn vil oppleve dette. Jeg vet, og alle muslimer i Norge vet, at en dag skal norges befolkning komme til troen, og at dette landet skal bli muslimsk! Vi føder flere barn enn dere, og adskillige, rett-troende muslimer kommer til Norge hvert år, menn i produktiv alder. En dag skal også det vantro korset i flagget bort!*
> 
> 
> 

Brevet var datert 8. juli 1987.

### Årsaker og virkninger av brevet

Den utløsende årsaken til at Hagen trakk brevet inn i valgkampen var, ifølge VG, en reaksjon på biskop Andreas Aarflot utspill om flyktingeskatt.

Uansett årsak gjorde FrP sitt beste valg noensinne med 12 % oppslutning. De tredoblet dermed oppslutningen de fikk i valget i 1985. Etter valget i 1987 ble innvandring en like markant sak for FrP som det «sterk nedsettelse av skatter og avgifter» hadde vært tidligere. 1987 representerer derfor en milepæl i FrPs historie da innvandringspolitikken for alvor ble en frontsak for partiet.

Mustafa ble utsatt for flere truende telefonoppringninger med rasistiske utsagn som følger av opplesningen av brevet.

Referanser
----------

1. ↑  Aftenposten morgen - Hagen lurt av falskt brev (9.9.1987, s.3)
2. ↑  «Brev til Carl I. Hagen fra muslimsk innvandrer fortsatt falskt». *www.faktisk.no* **(norsk)**. Faktisk.no. Besøkt 8. mai 2022. «Både Mustafa og hans advokat Tor Erling Staff sa at de ville be politiet etterforske hvem som hadde sendt brevet. Det har likevel aldri blitt kjent hvem som sto bak.»
3. 1 2  Aftenposten aften - Falsk hets-brev (8.9.1987, s.28)
4. ↑  VG, 10. september 1987, s. 7, «*Carl I. Hagen opptrådte ikke i god tro da han brukte det falske brevet i valgkampen. Bruken av brevet viser en «grovt nedlatende og rasistisk holdning fra Frp-formannens side» og innholdet er «klart krenkende for Muhammad Mustafas æresfølelse». På vegne av Mustafa krever Staff mortifikasjon av hele brevets innhold, og han krever oppreisning og erstatning fra Carl I. Hagen og Fremskrittspartiet på til sammen 500 000 kroner.*»
5. ↑  VG. 9. november 1988, s. 4
6. ↑  Aftenposten morgen - Rasistisk opptreden (9.11.1988, s.4)
7. ↑  VG - 08.09.1987 - Side: 12 og 13
8. ↑  Ekeberg, Jan O.; Snoen, Jan A. - Kong Carl: en uautorisert biografi om Carl I. Hagen (2001)
9. ↑  VG, 10. september 1987, s. 7 «*Flere rasistiske telefonoppringinger har skremt barna og kona til Mohammed Mustafa. Nå vurderer han å be om å få hemmelig telefonnummer slik at familien kan føle seg trygg når han er på jobb*».

Kilder
------

* 1987: VG den 8. september 1987, side 6 og 7
* Ekeberg, Jan O.; Snoen, Jan A. (2001). *Kong Carl: en uautorisert biografi om Carl I. Hagen*. Kagge. ISBN 82-489-0133-5. CS1-vedlikehold: Flere navn: forfatterliste (link)

Eksterne lenker
---------------

* (no) Brev til Carl I. Hagen fra muslimsk innvandrer fortsatt falskt – Faktisk.no
* (no) Sivs fasadevask – *Dagbladet*
* (no) Utspørring av formann i Fremskrittspartiet Carl I Hagen, foran kommunevalget og fylkestingsvalget 1987 Dagsnytt

  


| * v
* d
* r
Fremskrittspartiet |
| --- |
| Lederskap | 

|  |  |
| --- | --- |
| Ledere\* | Anders Lange (1973–1974) **·** Eivind Eckbo (1974–1975) **·** Arve Lønnum (1975–1978) **·** Carl I. Hagen (1978–2006) **·** Siv Jensen (2006–2021) **·** Sylvi Listhaug (2021–) |
| Parlamentariske ledere | Anders Lange (1973–1974) **·** Erik Gjems-Onstad (1974–1976) **·** Harald Slettebø (1976–1977) **·** Carl I. Hagen (1981–2005) **·** Siv Jensen (2005–2013) **·** Harald T. Nesvik (2013–2017) **·** Hans Andreas Limi (2017–2021) **·** Sylvi Listhaug (2021–) |
| Generalsekretærer | Hans Andreas Limi (1988–1994) **·** Geir A. Mo (1994–2009) **·** Erland Vestli (2009–2010) **·** Geir A. Mo (2010–2011) **·** Finn Egil Holm (2012–) |

 |
| Historie | Mustafa-brevet **·** Fremskrittspartiets landsmøte 1994 **·** Den Norske Forenings møte (1995) **·** FrP-koden **·** Skattesaken |
| Lokallag | Nord-Trøndelag |
| Relaterte artikler | Anders Langes parti **·** Reformpartiet **·** Ungdomsparti **·** John I. Alvheims ærespris **·** Første stortingsvalg |
| \*Stillingen hadde tittelen *Formann* frem til 2009, og senere *Leder*. **·** Kategori **·** Politikk i Norge |